
Időskorú magas kőris (Fraxinus excelsior) állományok talajból és a gyökérnyaki részéből kimutatható kórokozók

Kulcsszavak: kőrispusztulás; gyökérkorhadás; termőhely; növényvédelem
A kőrispusztulás jelentős problémát jelent manapság Magyarország és Európa erdeiben, de nem született még olyan kutatás, mely teljeskörűen feltárná a betegség okait és megoldást hozna. A kutatásommal célom, hogy megtaláljam az összefüggéseket a fák egészségi állapota és a termőhelyi tényezők között, valamint, hogy nemzetség szinten meghatározzam a gyökfőből kimutatható kórokozókat.
Kutatásom során a magas kőris egészségi állapotát és a gyökérnyaki részéből kimutatható kórokozókat vizsgáltam a Bakony területén. Augusztus első felében kilenc erdőrészletet kerestem fel a Bakonyerdő Zrt. és a Verga Zrt. területén melyekben kijelöltem egy-egy vizsgálati változó sugarú mintakört. A mintakör közepéhez tíz legközelebb eső egyeden felmértem a gyökfő, a törzs és a lombkorona egészségi állapotát. Az adatokat és egyéb megfigyeléseimet jegyzőkönyvbe vezettem, amit később statisztikai módszerekkel értékeltem ki. Mintakörönként nyolc fából vettem mintát három helyről, melyeket maláta és PDA táptalajon kitenyésztettem.
Az egészségi állapotfelmérés eredményeként megállapítottam, hogy erős pozitív összefüggés van a lombvesztés és a fák szociális helyzete között. Szignifikáns korrelációt állapítottam meg a gyökfő egészségi állapota és a deformálódás mértéke között. Eszerint minél nagyobb a terpesz fölött mért deformálódás, annál rosszabb a gyökfő egészségi állapota. A lombvesztés és a gyökfő egészségi állapota között nem jött ki egyértelmű összefüggés, ami azt bizonyítja, hogy az egészségügyi gyérítések során érdemesebb a gyökfő deformálódásait és korhadását vizsgálni a lombvesztéssel szemben.
Megfigyelhető volt, hogy minél magasabb az állományok kora, annál erőteljesebb a pusztulás mértéke az erdőrészletekben. A mért adatok alapján kimutattam, hogy a kőrisek dőlése egyaránt jelentkezik elegyedéstől, kortól, termőhelytől és domborzattól függetlenül minden állományban. Összesített adatok alapján megállapítottam, hogy a vizsgált mintaterületeken a magas kőrisek egyharmada ép gyökfővel rendelkezik, de arányaiban nem sokkal volt kevesebb a bekorhadt egyedek száma. A deformálódott és felrepedt törzsek egyaránt a vizsgált fák ötödét tették ki. Terepi észlelések és kitenyésztések alapján a fák gyökfői részénél a Ganoderma, Armillaria és Xylaria nemzetségek képviselőit mutattam ki az erdőrészletekben.
Összességében elmondható, hogy a magas kőrisnek termőhelytől függetlenül mindenhol jelentkezik a dőléses betegsége, melynek fő tünetei a fák gyökérnyaki részénél keresendők.



